

**31พฤษภาคมวันงดสูบบุหรี่โลก หมอเด็กแนะ ควันบุหรี่ เป็นภัยต่อเด็กและสิ่งแวดล้อม**

**กรมการแพทย์ โดยสถาบันสุขภาพเด็กแห่งชาติมหาราชินี** เผยควันบุหรี่เป็นภัยใกล้ตัวที่ทำให้เด็กป่วยด้วย  
โรคติดเชื้อระบบทางเดินหายใจ โรคหัวใจ โรคหลอดเลือดสมอง โรคมะเร็ง โรคปอดเรื้อรัง จากการสูดดมควันบุหรี่จากคนในบ้าน แนะนำร่วมกันปกป้องลูกหลานห่างไกลจากควันบุหรี่ ด้วยการทำให้บ้านปลอดบุหรี่ เพื่อสุขภาพที่ดีของทุกคน และสิ่งแวดล้อม

**นายแพทย์ธนินทร์ เวชชาภินันท์ อธิบดีกรมการแพทย์** เปิดเผยว่า เนื่องด้วยวันที่ 31 พฤษภาคม ของทุกปีเป็นวันงดสูบบุหรี่โลก กรมการแพทย์ มีความห่วงใยสุขภาพของเด็กไทย เพราะควันบุหรี่มีสารก่อมะเร็ง ควันบุหรี่ประกอบด้วยสารเคมีมากกว่า 7,000 ชนิด และมีมากกว่า 60 ชนิด ที่ทางการแพทย์ระบุว่าเป็นสารก่อมะเร็ง รวมถึงบุหรี่ไฟฟ้าด้วย ทั้งนี้เด็กจะหายใจเอาอากาศปนเปื้อนควันบุหรี่ที่ลอยอยู่ในอากาศเข้าสู่ร่างกาย ทำให้เกิดความเสี่ยงต่อการเจ็บป่วยของเด็ก หากผู้ปกครองหรือบุคคลในบ้านสูบบุหรี่ จึงอยากขอเชิญชวนให้ผู้สูบบุหรี่ตัดสินใจมุ่งมั่นที่จะเลิกสูบ ด้วยการทำให้บ้านปลอดบุหรี่ เพื่อสุขภาพที่ดีของทุกคน และสิ่งแวดล้อม ทั้งนี้จากข้อมูลพบว่าเด็กที่มีอายุน้อยกว่า 5 ปี มักจะเจ็บป่วยด้วยโรคทางเดินหายใจ ยิ่งควรหลีกให้ห่างจากควันบุหรี่มือสอง

**นายแพทย์อาคม ชัยวีระวัฒนะ ผู้อำนวยการสถาบันสุขภาพเด็กแห่งชาติมหาราชินี** กล่าวเพิ่มเติมว่า ควันบุหรี่นั้นทำลายสุขภาพเด็ก ๆ และทุกคน ไม่ควรสูบบุหรี่ในบ้าน ไม่สูบบุหรี่ใกล้เด็ก รวมถึงไม่สูบบุหรี่ไฟฟ้า เพราะสิ่งเหล่านี้ส่งผลทั้งทางตรงและทางอ้อม ยิ่งควันบุหรี่ มีผลต่อหญิงตั้งครรภ์และทารก จะมีโอกาสเกิดโรคแทรกซ้อนในระหว่างตั้งครรภ์ โดยอาจมีอาการ แท้ง คลอดก่อนกำหนด มีความเสี่ยงที่ทารกแรกคลอดจะมีน้ำหนักตัวน้อย พัฒนาการทางสมองช้ากว่าปกติ และอาจมีความผิดปกติทางระบบประสาท ในเด็กเล็กอาจก่อให้เกิดโรคติดเชื้อทางเดินหายใจ เช่น หลอดลมอักเสบ ปอดบวมสูงกว่าเด็กทั่วไป มีอัตราการเกิดโรคหืดเพิ่มขึ้น เด็กที่ได้รับควันบุหรี่มือสองจะมีพัฒนาการของปอดน้อยกว่าเด็กที่ไม่ได้รับควันบุหรี่ วิธีการป้องกันอันตรายจากควันบุหรี่มือสอง 1.หลีกเลี่ยงพาเด็กไปในสถานที่ที่มีโอกาสเจอควันบุหรี่ 2.ทำให้ที่ทำงาน บ้านและรถปลอดบุหรี่ 3.อย่าให้ใครสูบบุหรี่ใกล้คุณ และลูกหลาน 4.เรียกร้องให้สถานเลี้ยงเด็ก และโรงเรียนของลูกคุณเป็นที่ปลอดบุหรี่ 5.เลือกใช้ภัตตาคาร ร้านอาหาร และสถานที่สาธารณะที่ปลอดบุหรี่ 6.สอนลูกหลานให้หลีกเลี่ยงการได้รับควันบุหรี่มือสอง ถ้าคุณหรือบุตรหลานมีโรคทางเดินหายใจ โรคหัวใจ หรือหากคุณตั้งครรภ์ พ่อแม่และสมาชิกในครอบครัวควรเป็นแบบอย่างที่ดีให้แก่เด็ก โดยไม่สูบบุหรี่ ในวันที่ 31 พฤษภาคมของทุกปี เป็นวันงดสูบบุหรี่โลก มาหยุดสร้างควันพิษกันเถอะครับ เพื่อสุขภาพที่ดีของตัวท่าน และคนในครอบครัว

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**#กรมการแพทย์ #สถาบันสุขภาพเด็กแห่งชาติมหาราชินี # #วันงดสูบบุหรี่โลก 31พฤษภาคม**

-ขอขอบคุณ-  
31 พฤษภาคม 2568